UBERA ARANZETA (EH Bildu, 2019-11-28):
Arratsalde on guztioi.
Bengoechea andrea, badakizu aurreko astean izan genuela eztabaida berbera gure taldeak aurkeztu zuen lege proposamenaren harira. Orduan izan zen ikuspegi orokorretik, marko orokor bat proposatzen genuen kolektibo guztiei begira, ez bakarrik hezkuntzako sukalde eta garbitzaileei begira, baina baita ere; ze, azkenean, kontuan hartzen genuen Administrazioko langile guztiak, behin-behinekotasun tasa handia duten kolektibo guztiak.
Eta ez bakarrik aurreko astean, orain dela bi aste ere eztabaida bat izan genuen zuk aipatu duzun feminizatuta dauden kolektiboen inguruan: erresidentzietako langileen inguruan eta etxez etxeko langileen inguruan. Portzierto, oso feminizatuak dauden kolektiboak, baina orduan ere ez genuen izan ez...
... langileen inguruan, eta etxez etxeko langileen inguruan. Portzierto, oso feminizatuak dauden kolektiboak. Baina, orduan ere, ez genuen izan zuen taldearen babesa.
Aurreko astean, onartu izan bagenuen gure lege proposamena, jada, dagoeneko, denbora bat aurreratua izango genukeen. Eta, gaurko proposamenean eskatzen genuen normatiba araudi hori edo marko hori, jada, lantzen hasiak egongo ginateke. Eta, gainera, Gobernuaren zain egon beharrean, guk gerok egiten egongo ginen. Baina, zoritxarrez, bada, ez zen horrela izan: ezezkoa jaso genuen. Eta, badirudi, askotan proposamenak aurkezten direnean, badirudi, pisu gehiago duela nork aurkezten duen edukia baino. Eta pena bat da. Eta iruditzen zaigu hori pena bat dela. Eta ikusten ari gara zer gertatzen ari den, ze, esaterako, guk aurkezten ditugun lege proposamen guztiak atzera botatzen dira. Baina hori egiten denean, azkenean, bada, batez ere, herritarrak kaltetuak irteten dira. Eta, momentu horretan, egoera horretan dauden langileak edo pertsonak bereziki.
Eztabaidagai dugun gaia oso-oso garrantzitsua da. Oso garrantzitsua, dugun behin-behinekotasun tasa izugarria delako. Salbuespen egoera batetan aurkitzen gara. Eta, noski, salbuespen egoera horri salbuespeneko neurriak jarri behar zaizkio, zalantzarik gabe. Eta, Hernández jaunak esan duen bezala, eta aurreko astean ere esan nuen, hau ez da kasualitatearen ondorioa izan. Hau izan da kontratazio politika zehatz baten ondorio, OPE egin ez izanaren ondorio, arrazoi batengatik edo beste batengatik. Baina, azkenean, sortu den arazoa larria da. Eta egia da usteltzen dagoela gaia edo dagoeneko, jada, usteldua dagoela. Eta badela garaia gai honi premiaz heltzeko eta konponbidean jartzeko. Konponbidean jarri, eta, batez ere, berriro ez gertatzeko bermeak jarri. Eta horrek esan nahi du kontratazio eredua aldatzea. Egia da funtzio publikoa oso zaharkitua dagoela, oso-oso zaharkitua dagoela; eguneratu behar dela, aldatu behar dela. Baina, lehenengo, lurzoru bat jarri behar dugu. Eta lurzoru bat jartzeko, lehenengo, salbuespen neurri batzuk aplikatu behar ditugu, modu batera edo bestera egin daitezke, baina egin behar da. Eta, lurzoru on bat jartzeko, zer egin behar dugu? Bada, lehenengo, kode gabe dauden lanpostuak identifikatu beharko ditugu. Diagnostiko bat egin beharko dugu ze lanpostu dauden; zerrenda bat. Gero, lanpostu horiei dotazio ekonomiko bat, funts bat jarri beharko zaie, aurrera atera ahal izateko eta konsolidazio prozesuak abiatzeko. Eta, behin hori daukagunean, bada, prozesuak abian jarri beharko ditugu, finkatzeko prozesuak. Eta, portzentaje oso altuak direnean, bada, txanda bat baino gehiago, eta prozesu berezituak abian jarri daitezke, ez? Azterketa berezituak egin daitezke, kategorien arabera. Baina egin behar da. Eta egia da, honez gain ere, beste modu batzuk egon daitezkeela; aukerak egon daitezke. Eta iruditzen zait, gaur, adosteko gai izan garen bezala, hemendik aurrera ere, xehetasunetan jaitsiz, konkretura jaitsiz, gai izan beharko ginatekeela hau guztia adosteko, ze, benetan, premia handia dago. Baita hezkuntzako sukalde eta garbitzaile inguruan.
Beraz, hori esanda, esan gaurko akordioa garrantzitsua dela. Eta ea hemendik aurrera berdin den nork aurkezten dituen ekimenak gai honetaz ari garenean, gai garen seriotasunez lan egiteko, eta gaiari heltzeko. Ikustea, besterik ez, gaur zer gertatu den administrazio orokorreko eta Lakuan egon diren hauteskunde sindikaletan. Jendeak agerian utzi du ze behar dauden, ze eskatzen duen. Eta garbi dago, bada, gaiari heldu beharko diogula. Eta, hortik aurrera, bada, hasi beharko gara, funtzio publikoaren inguruan, aldaketak egiten, funtzio publikoa garai berrietara egokitzen, eta buelta bat ematen.